**Lacrimile fluturilor albaștri**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Știi, fluturii albaștri plâng și ei

Cu lacrimi care-ncep o viață nouă

Sub forma picăturilor de rouă.

Sunt triști atunci când stropi de ploaie, grei,

Lovesc în aripi cu gravuri măiastre,

Întunecând sclipirile albastre.

În zborul lor pe cer, ei sunt acei

Spre care florile de pe islaz

Și-ar îndrepta petalele turcoaz,

Iar flăcările-n ochi ce-aprind scântei

Ar dispărea-n privirea cea senină

A celor ce iubirii se înclină.

Dar, știi că și ei plâng? Da, plâng și ei.